PTTเลื่อนขายหุ้นกู้2หมื่นล้าน53บจ.ใส่100ล้านช่วยน้ำท่วม
ปตท.เลื่อนขายหุ้นกู้ 2 หมื่นล้านบาทจาก ธ.ค.นี้ออกไปเป็น ม.ค. 2555 ด้านสมาคม บจ.ระดมได้แล้ว 100 ล้าน
30 ต.ค. 2565

ปตท.เลื่อนขายหุ้นกู้ 2 หมื่นล้านบาทจาก ธ.ค.นี้ออกไปเป็น ม.ค. 2555 ด้านสมาคม บจ.ระดมได้แล้ว 100 ล้าน
นายเทวินทร์ วงศ์วานิช ประธานเจ้าหน้าที่บริหารฝ่ายการเงิน บริษัท ปตท. (PTT) เปิดเผยว่า ปตท.จะเลื่อนการออกหุ้นกู้ วงเงิน 2 หมื่นล้านบาท จากในช่วงต้นเดือน ธ.ค.นี้ ออกไปเป็นเดือน ม.ค. 2555 แทน เนื่องจากปัญหาน้ำท่วมมีผลต่อการจัดเตรียมเอกสารกับผู้ถือหุ้นกู้เดิม และทำให้การติดต่อไม่สะดวก 
อย่างไรก็ตาม อยู่ระหว่างการหารือร่วมกับผู้แทนจำหน่ายว่าจะหาวิธีช่วยผู้ถือหุ้นกู้อย่างไร เพราะหุ้นกู้ชุดเก่าจะครบกำหนดไถ่ถอนต้นเดือน ธ.ค. นี้แล้ว
นายเทวินทร์ ยังกล่าวถึงผลประกอบการของ ปตท.ในปีนี้ยังคงเป้าหมายรายได้และกำไรที่ระดับเดิม โดยรายได้อยู่ที่ 2 ล้านล้านบาท ส่วนกำไรน่าสูงกว่าปี 2553 แม้ว่าในช่วงไตรมาส 3 นี้ บริษัทอาจขาดทุนจากการเก็บน้ำมัน(สต๊อก) รวมทั้งไตรมาส 4 นี้อาจเห็นความต้องการใช้น้ำมันลดน้อยลงจากวิกฤตน้ำท่วม
นายอธิคม เติบศิริ กรรมการผู้จัดการใหญ่ บริษัท ไออาร์พีซี (IRPC) กล่าวว่า รายได้ของบริษัทในไตรมาส 4 ปีนี้จะลดลง ประมาณ 30% เทียบกับช่วงเดียวกันของปีก่อน เนื่องจากต้องปิดโรงงานเป็นเวลา 45 วัน เพื่อซ่อมบำรุง 
อย่างไรก็ตาม บริษัทมีสต๊อกสินค้าไว้รองรับลูกค้าระดับหนึ่ง ประกอบกับมีรายได้จากการส่งออกคิดเป็น 40% ขณะที่มีรายได้ในประเทศ 60% ส่วนส่งออกได้รับผลกระทบจากปัญหายุโรปไม่มากนักและจะเกิดในช่วงสั้นๆ เท่านั้น 
วิกฤตน้ำท่วมอาจเป็นปัญหาและความต้องการลดลง แต่ตรงกับช่วงบริษัทปิดโรงงานเพื่อซ่อมบำรุง ทำให้สามารถบริหารสต๊อกได้ดีขึ้น 
นายชนินท์ ว่องกุศลกิจ กล่าวในฐานะนายกสมาคมบริษัทจดทะเบียน (บจ.) ว่า กองทุนตลาดทุนร่วมใจช่วยภัยน้ำท่วม ในส่วนของสมาชิก บจ. 200 ล้านบาท ขณะนี้รวมเงินได้แล้วประมาณ 100 ล้านบาท จาก 53 บริษัท รวมเงินตามสัดส่วนที่สมาคมรับผิดชอบ สมาคม บจ.มีสมาชิกกว่า 460 บริษัท แต่จะไม่รบกวนบริษัทที่โดนน้ำท่วมซึ่งมีอยู่กว่า 100 บริษัท